b'\n_START_ARTICLE_\nArnt B\xc3\xa6kholt\n_START_SECTION_\nBiografi\n_START_PARAGRAPH_\nArnt B\xc3\xa6kholt vokste opp i sm\xc3\xa5 k\xc3\xa5r i en familie med rot i arbeiderklassen, hvor moren f\xc3\xb8dte 11 barn. _NEWLINE_Under krigen var han aktivt med i motstandskampen. Han ble arrestert flere ganger, og ved fredsslutningen i 1945 var han i norsk politiuniform som 19-\xc3\xa5ring._NEWLINE_Etter verneplikten ble han medlem av Hasle Kommunistiske Ungdomsforbund, etter hvert fikk han flere tillitsverv og blei sekret\xc3\xa6r i Oslo og Akershus NKU. Han ble ekskludert fra Norges Kommunistiske Parti etter indre stridigheter i 1949. Seinere flyttet han til Stavanger hvor han ble brannkonstabel. Han giftet seg med Ingeborg Marie B\xc3\xa6kholt, f\xc3\xb8dt Hansen, i 1950. _NEWLINE_Arnt B\xc3\xa6kholt d\xc3\xb8de etter en operasjon den 20. november 2006\n_START_SECTION_\nPolitikk\n_START_PARAGRAPH_\nP\xc3\xa5 1950-tallet var det for ham et sp\xc3\xb8rsm\xc3\xa5l om \xc3\xa5 melde seg inn i Arbeiderpartiet, men for ham sto APs NATO-politikk,  atompolitikken og H\xc3\xa5kon Lies holdninger til McCartys politikk i veien for dette.  Sammen med kona Ingeborg B\xc3\xa6kholt blei han istedenfor aktiv i fredsarbeid, som brubygger mellom \xc3\xb8st og vest, og i motstand mot atomv\xc3\xa5pen-utplassering i Norge.  _NEWLINE_Han var med \xc3\xa5 starte Sosialistisk folkeparti (SF) i 1961 og ble senere politiker for partiet Sosialistisk venstreparti (SV). I lokalpolitikken i Stavanger var han aktiv i hele 1960-tallet, valgt til kommunestyremedlem i 1963. B\xc3\xa6kholt var med i finansutvalg og formannskap. Til stortingsvalget i 1969 sto han p\xc3\xa5 SF-lista, men kom ikke inn._NEWLINE_Sosialistisk Valgforbund fikk sin forl\xc3\xb8per i Stavanger i 1971 med samarbeid mellom SF og NKP, uavhengige sosialister og kristne sosialister fra Misjonsskolen. De blei representert i bystyret ved kommunevalget i 1971. Ekteparet B\xc3\xa6kholt var aktive i denne prosessen.  Fra da av aktiviserte han seg mer i  fagbevegelsen. Etter hvert fikk han permanent jobb i Norsk Kommuneforbund. Arnt B\xc3\xa6kholt ble nestleder av Norsk Kommuneforbund.'